"Film tal-poeżija" huwa film maħluq minn poeżija. Film tal-poeżija għalija huwa film li jippreżenta poeżija. Huma interpretazzjoni viżiva, filmika, ta' poeżija, imma fih għalija jrid ikun hemm il-kliem kollu tal-poeżija. Jiġifieri l-pożizzjoni tiegħi minn dejjem kienet bħal dik tal-Ó Bhéal International Poetry Film Competition li jsemmi Tom Konyves (16): Naturalment, mhux kulħadd jaqbel ma' din il-pożizzjoni.Il-punt tiegħu huwa li din għalija hija l-funzjoni ewlenija tal-"film tal-poeżija." Naf li l-"film poeżija" u l-"videopoeżija" għandhom natura u funzjonijiet differenti. Min-naħa l-oħra, minkejja x-xettiċiżmu li jeżisti rigward "film tal-poeżija" li juri l-poeti jaqraw poeżija b'mod movimentat, performattiv, Tom Konyves jirreferi għal film ta' Henry Hills tal-1981, "Kino Da!," bl-iswed u l-abjad, li juri l-qari kumpless, mhux tas-soltu ta' Jack Hirschman ta' poeżija tiegħu. Huwa wieħed minn ftit "films tal-poeżija" ta' dan it-tip li rnexxew. Imma jibqgħu l-eċċezzjoni. Il-film tal-poeżija huwa tip ta' film, mhux tip ta' poeżija. M'iniex konvint li tista' ssejjaħlu "sinteżi" tal-poeżija u l-film. Fl-aħħar mill-aħħar huwa film. Minkejja li fih tinstema' l-kelma poetika, il-poeżija u tipi oħrajn ta' ħoss, huwa mmexxi, biex ngħid hekk, mil-lingwaġġ viżiv tal-films. Il-kelma u l-immaġni jdubu f'xogħol wieħed imma jistgħu jkunu indipendenti minn xulxin, jew interdipendenti, jiġifieri jiddependi minn xulxin. Minħabba l-assenza tal-poeżija fid-diskors pubbliku f'Malta, minħabba li l-biċċa l-kbira tal-Maltin huma sajmin mill-poeżija, u minħabba li s-sistema edukattiva fis-sekondarja qiegħda dejjem tnaqqas il-viżibilità tal-letteratura u tal-poeżija, naħseb li huwa importanti li jkollna films tal-poeżija li jagħtu prominenza lill-kliem kollu tal-poeżija. Fl-istess ħin, iridu jkunu films, lingwa artistika oħra, u mhux sempliċiment mikrofonu għall-kliem tal-poeżija. Wieħed mill-vantaġġi tal-films tal-poeżija huwa li joffru interpretazzjoni tal-poeżija bil-lingwa tal-films, lingwa li ħafna nies, mhux biss iż-żgħażagħ, iħossuhom iktar qrib tagħha. Għalhekk meta jintwerew lill-istudenti fil-klassijiet jew jitilgħu fuq l-iscreens tal-apparat elettroniku tagħhom joffru interpretazzjoni interessanti tal-kliem li tgħin lill-istudenti biex jistħarrġu l-ħafna dimensjonijiet ta' kull poeżija tajba, fosthom id-dimensjoni akustika, id-dimensjoni viżiva, u d-dimensjoni tal-assoċjazzjonijiet. Madankollu, Tom Konyves jinsisti kemm hu diffiċli li toħloq "assoċjazzjonijiet li jirnexxu" (18). Meta fl-2003 id-direttur tal-films Ralf Schmerberg ħareġ film twil "bi trattament viżiv" ta' 19-il poeżija Ġermaniża, inqeda bil-"lenti metaforika" f'erba' poeżiji biss. Fil-film tal-poeżija "Relazzjoni," naħseb li l-mod kif Nicky Aquilina u Lyanne Mifsud jiżviluppaw ix-xbieha taċ-ċirku fil-film, xbieha li diġà teżisti fil-poeżija, jirnexxi. Nafu li l-films tal-poeżija qanqlu ċertu interess fost id-diretturi tal-films u fost l-udjenza kemm fil-films qosra u kemm fil-poeżija. Nafu wkoll li jkun hemm ċerta stennija fil-Festival Mediterranju tal-Letteratura ta' Malta meta jkun se jintwera film tal-poeżija Malti għall-ewwel darba. Qabel il-Festival tal-2019, saret serata li fiha ntwerew il-films kollha li ġew ikkummissjonati mill-Festival u City Lights tal-Belt Valletta kien ippakkjat. Jien nemmen li l-films tal-poeżija huma opportunità mill-aqwa għal min jagħmel il-films biex jesperimenta bi produzzjoni lingwaġġ artistiku mhux tas-soltu, b'moviment u ritmu ieħor, u anki b'ħoss differenti. Jista' jkun li għadu ma kienx hemm żvilupp biżżejjed fil-mod kif tinstema' l-poeżija f'dawn il-films. Għal udjenza dejjem iktar sajma mill-kelma użata b'mod fin, intelliġenti, imqanqal, suġġestiv, il-film tal-poeżija joffri opportunità biex ġġarrab esperjenza artistika unika, esperjenza li jaf tqanqal riflessjoni wkoll fuq ir-relazzjoni bejn il-kelma, l-immaġni u l-ħoss. Għax film ta' dan it-tip kapaċi joffri esperjenza li ddum ferm iżjed mill-ftit minuti li jdum il-film innifsu.